**Biedru iestāšanās biedrībā, izstāšanās un izslēgšana**

1. Biedrībā var iestāties juridiskās personas, kuras dod reālu un būtisku ieguldījumu biedrības mērķu sasniegšanai. Fiziskās personas var atbalstīt biedrības mērķu sasniegšanu, veicot brīvprātīgo darbu biedrības labā vai citādi, vienojoties ar biedrību, taču tās nevar iegūt biedra vai biedra kandidāta statusu.

2. Lai iestātos biedrībā attiecīgā biedra (biedra kandidāta) statusa pretendents iesniedz biedrības valdei adresētu motivētu pieteikumu, pievienojot pieteikumam apliecinājumu, ka biedrs (biedra kandidāts) ir iepazinies ar biedrības statūtiem un apņemas tos pildīt, kā arī apņemas sekmēt biedrības mērķu un uzdevumu īstenošanu.

3. Par biedra uzņemšanu biedrībā lemj valde. Valde var uzņemt personu par pilntiesīgu biedrības biedru vai kā biedra kandidātu. Sešu mēnešu laikā no valdes lēmuma par biedra kandidāta statusa piešķiršanu valde patstāvīgi vai pēc biedra kandidāta lūguma var pieņemt lēmumu par biedra kandidāta uzņemšanu par pilntiesīgu biedru. Ja valde šādu lēmumu nepieņem sešu mēnešu laikā no biedra kandidāta statusa piešķiršanas, attiecīgā persona zaudē biedra kandidāta statusu, bet var nekavējoties iesniegt jaunu pieteikumu par tās uzņemšanu biedrībā.

4. Lēmumu par biedra vai biedra kandidāta statusa piešķiršanu valde pieņem divu nedēļu laikā no visu nepieciešamo dokumentu saņemšanas dienas. Uz lēmuma pieņemšanu jāuzaicina pieteicējs un jāuzklausa tā viedoklis. Valdei motivēts lēmums rakstiski jāpaziņo pieteicējam nedēļas laikā no lēmuma pieņemšanas dienas. Persona kļūst par biedrības biedru vai biedra kandidātu, ja valde pieņem šādu lēmumu.

5. Valdes atteikumu uzņemt par biedru vai biedra kandidātu pieteicējs var pārsūdzēt biedru sapulcei, iesniedzot rakstisku sūdzību valdei piecu darba dienu laikā pēc valdes lēmuma saņemšanas. Sūdzību izskata nākamajā biedru sapulcē. Ja arī biedru sapulce atsaka uzņemt pieteicēju par biedru vai biedra kandidātu, pieteicējs var atkārtoti pieteikties uzņemšanai biedrībā ne agrāk kā gadu pēc biedru sapulces noraidošā lēmuma pieņemšanas dienas.

6. Biedrs un biedra kandidāts var jebkurā laikā izstāties no biedrības rakstiski paziņojot par to valdei. Biedrs un biedra kandidāts ir izstājies brīdī, kad valde saņēmusi šādu paziņojumu.

7. Biedru un biedra kandidātu var izslēgt no biedrības ar valdes lēmumu, ja tas nepilda sapulces vai valdes lēmumus, savus pienākumus vai uzņemtās saistības, vai veic darbības, kas ir pretrunā ar šiem statūtiem vai biedrības goda kodeksu. Biedra kandidātu var izslēgt arī tad, ja tas ar savu darbību nedod būtisku ieguldījumu biedrības mērķu sasniegšanā.

8. Lemjot par biedra vai biedra kandidāta izslēgšanu valde uzaicina izslēdzamo biedru (biedra kandidātu) un pirms lēmuma pieņemšanas uzklausa tā viedokli. Izslēdzamā biedra (biedra kandidāta) neierašanās nav šķērslis lēmuma pieņemšanai. Valdei lēmums par izslēgšanu no biedrības un šā lēmuma motivācija rakstiski jāpaziņo izslēdzamajam biedram (biedra kandidātam) piecu dienu laikā no lēmuma pieņemšanas dienas.

9. Valdes lēmumu par izslēgšanu no biedrības biedrs var pārsūdzēt biedru sapulcei, iesniedzot rakstisku sūdzību valdei piecu darba dienu laikā pēc valda lēmuma saņemšanas. Sūdzību izskata nākamajā biedru sapulcē.

10. Lēmumu par biedra vai biedra kandidāta izslēgšanu pēc savas iniciatīvas var pieņemt biedru sapulce. Biedru sapulces lēmums par biedra vai biedra kandidāta uzņemšanas atteikumu un par biedra vai biedra kandidāta izslēgšanu ir galīgs.

11. No biedrības izslēgta persona var iesniegt pieteikumu par uzņemšanu biedrībā ne agrāk kā gadu pēc izslēgšanas no biedrības. Biedrs un biedra kandidāts ir izslēgts no biedrības dienā, kad beidzas termiņš valdes lēmuma pārsūdzēšanai, bet ja lēmums pārsūdzēts – brīdī, kad pieņemts attiecīgs biedru sapulces lēmums.

12. Visi paziņojumi, kas adresēti biedram (biedra kandidātam) , tiek nosūtīti elektroniski vai pa faksu - uz biedra (biedra kandidāta) norādīto elektroniskā pasta adresi vai faksa numuru. Pēc biedra (biedra kandidāta) rakstveida pieprasījuma attiecīgais paziņojums tiek nosūtīts arī pa pastu uz biedra (biedra kandidāta) norādīto adresi.